钦定古今图书集成/理学汇编/文学典/第112卷 > 徐希震
## 钦定古今图书集成/理学汇编/文学典/第112卷 > 徐希震

按《青州府志》：“希震，江西人。少客江淮，好书史，留心世
务，为文词顷刻千言，以倭事矿事上万言书，下部议。
其乡人张位为阁臣，建开矿议，震力与之争，遂拂衣
出游齐鲁间。锺羽正赠之诗曰：‘匡庐之山高际天，匡
庐山人游其巅。却踏匡庐望四海，风尘澒洞天茫然。
山人孤愤涕如雨，直排阊阖见明主。九阍虎豹不敢’”
偪，万字琅玕恣吞吐。高阳落落一狂生，七十齐城抵
掌倾。日本小丑釜中烬，肯使吾君左毂鸣。抱荆泣向
长安陌，宁台易水空萧索。谁云屠钓乏奇才，自识公
卿有揖客。朅来匹马淄水阳，访我西郊旧草堂。朝吟
《梁甫》悲时暮，夕咏《南山》叹夜长。爱君劝君一勺酒，海
天黯淡长风吼。君归且卧庐山云，时倚石梁望牛斗。